**Informasjonsbrev fra styret, juni 2018**

Styret hadde sitt siste møte før sommerferien denne uken. Der vedtok vi – som mange av dere allerede vil ha sett – å kjøpe inn og heise regnbueflagget under Pride-uken. Flagget er altså heist denne uken – og fra søndag er våre flinke og trofaste flaggansvarlige Rolf og Eileen på plass med det vanlige flagget igjen!

Årets ordensrunde er gjennomført. Representantene fra hhv hage- og byggekomiteen og styret var i all hovedsak fornøyd med det de så. Noen av oss fikk lapp i postkassa, og noen får et brev der manglende vedlikehold av hage og hytte blir påpekt. Alle må være obs på at grener og trær ikke vokser opp i ledninger!

Samtidig med ordensrunden var det barnefest utenfor Felleshuset. Stylter og erteposekast og masse annet gøy. På kvelden var det mange som grillet og sang og koste seg med bålet på Utsikten. Neste mulighet for fest er 7.juli. Da gjentas suksessen med gatefest i Poppelveien – se oppslag på tavlene. Tidligere på dagen ønsker hagekomiteen litt hjelp til en dugnad. Hagen skal bli enda litt penere!

Fredag 6.juli rykker brannetaten inn på avdeling 4. Fra klokka 9-14 går de fra hytte til hytte og banker på. Der vil de sjekke ildsteder, feie ved behov, og sjekke at alle har tilfredsstillende brannvarsling og slokkeutstyr. Vil du prøve å slokke en brann? Det får du også mulighet til – de tar med et brannfat og slokkeutstyr. Trolig blir dette på parkeringsplassen, evnt rundt lekeplassen. Er du ikke hjemme? Gi gjerne nøkkel til naboen! Toril Olufsen fra styret vil være til stede hele dagen dersom det er noen spørsmål.

Det er viktig at komitemedlemmene er klar over plikter skal utføres også i juli, det samme med vask og cafetjeneste. Er du bortreist, må du selv sørge for å bytte med noen andre! Styret har møteferie i juli, men vi leser epost.

Alle kolonihager er pålagt å kartlegge hyttenes tilknytning, eller manglende tilknytning, til kloakk og hvor gråvannet (avløpsvann fra kjøkken, dusj o.l) går. Det er brudd på forurensningsforskriften å la vannet gå rett i bakken eller i overvannsnettet. Derfor skal styret samle en egnet gjeng med riktig kunnskap, for å besøke alle hytter. De fleste andre avdelingene er i gang med dette arbeidet. Her i avdeling 4 skal vi skal begynne med kartlegge hyttene nå til høsten, vi begynner med de hyttene som har meldt at de har innlagt kloakk.
Våren 2019 fortsetter vi med hyttene som ikke har koblet seg til kloakk.

Det er kommet nye skjemaer for vedlikehold og byggesøknad – og det er disse som skal brukes fra nå! De ligger på Solvangregler.no, men det er også lenket dit fra vår egen side solvang4.no

Kjøre- og parkeringsforbudet inne i kolonihagen respekteres i langt større grad nå enn tidligere i sommer. Bra! Styret understreker at kjøreforbudet også gjelder mopeder, scootere og andre motoriserte kjøretøyer.

Vi trenger ny tralle ved parkeringsplassen. Styret er på saken, og prøver å finne den aller beste😊

Mange reiser bort på sommerferie nå. Det er ikke lov å leie ut kolonihytta, men det kan være veldig hyggelig å låne den ut mens du selv er borte. Utlån i mer enn 14 dager skal ifølge vedtektene forhåndsgodkjennes av styret – og uansett kan det være lurt å informere de nærmeste naboene at noen andre bor og bruker hagen din.

Epostadressen til styret er solvang4@kolonihager.no

For kontakt og kos med andre kolonister, bli medlem av Facebookgruppen Solvang 4-folk